Hlina, Alojz, poslanec NR SR (2015-02-05):
Vážená pani predsedajúca, vážení páni ministri, dovoľte mi predniesť interpelácie. Prvú interpeláciu dávam na pána premiéra Roberta Fica a vlastne je pokračovaním určitého mystéria a tam sa, ktoré prežívame pri výstavbe garáži. Čo vieme? Vieme, že štát sa zaviazal zaplatiť 26 mil. korún, teda eur podľa jednej zmluvy. Potom druhou zmluvou, teda údajne nie dodatkom, ale druhou zmluvou ďalšie 2 mil. Dokopy 28 mil. eur, čo je približne 850 mil. korún, eur. Dozvedeli sme sa z odpovede pána ministra Fica, že garáže nestoja toľko, čo som hovoril ja, ale že garáže stoja 9 mil. eur. V priebehu dnešných interpelácií sme sa dozvedeli, že záhrada baroková bude stáť 4,5 mil. eur. Pripusťme, že také sú fakty. Veľká zmluva hovorí – tá prvá na 26 mil. –, že predmetom výstavby alebo predmetom dodania plnenia sú tri objekty, tri stavebné celky, podzemná garáž, budova jazdiarne a baroková záhrada. Pokiaľ vieme, teda podľa vyjadrenia pána premiéra, že garáž má stáť 9 mil. eur, pán Kaliňák povedal, že záhrada bude stáť iba 4,5 mil. eur. Ak dovolíte, ak dobre počítam, zostáva nám 14 mil. eur, 14,5 mil. eur za... A ešte nemáme definovaný jeden objekt, zimnej jazdiarne. Ľudia, ktorí nevedia, čo je zimná jazdiareň, tak zimná jazdiareň je maštaľ. Čiže podľa aktuálneho poznania nám to vychádza, že 0,5 mld. korún idú ľudia zaplatiť za maštaľ, lebo nie je pravdou, že baroková záhrada, čiže baroková záhrada nebude údajne stáť toľko, tak sú iba dve možnosti, tých 14,5, to znamená, tie peniaze, ktoré zostávajú, bude stáť tá maštaľ alebo ich pán Široký a Váhostav vráti naspäť Národnej rade. Už chcel by som to vidieť. (Povedané so smiechom.) Čiže to si nevymýšľam, to sú fakty. Takže ak je podľa vyjadrenia premiéra Fica, garáže stoja 9, podľa vyjadrenia pána Kaliňáka baroková záhrada bude stáť 4,5, inej možnosti nieto, že tá maštaľ bude stáť 14,5. Takže, ľudia, nie za barokovú záhradu, ale za maštaľ idete zaplatiť 0,5 mld. korún. Otázka znie, interpelácia je v tom, či to tak je, resp. nie je. A, mimochodom, ak by aj bolo pravdou to, čo pán minister povedal, že baroková záhrada občanov tejto krajiny bude stáť 4,5 mil. eur, to je stále veľká kopa peňazí. Som rád, že som nepomýlil, lebo ja som ten údaj nemal. Ja som si to len odhadol a ešte mi odhad sedí. Ja som myslel, že to je 6-tisíc štvorcov, je to 7-tisíc štvorcov. Keď vynásobíme, vydelíme 4,5, čo podľa pána Kaliňáka bude stáť tá záhrada, siedmimi tisícmi, tak nám to vychádza na 650 eur za meter štvorcový. Za to sa, myslím, predávajú byty nielenže na východe. Za to sa už pomaly predávajú byty aj v Bratislave. Prosím vás, takže také sú nastavenia. Otázka pre pána premiéra je: „Idú občania Slovenskej republiky zaplatiť 14,5 mil. eur za maštaľ, alebo nie?“ Prvá interpelácia. Pre pána Čisláka, ministra zdravotníctva, mám dve interpelácie. Kvôli prehľadnosti a zase by to mohla aj jedna, veľmi stručne, veľmi rýchlo. Chcem vás poprosiť, pán minister, ak som terminologicky nie správne, ale významovo, čo chcem. Chcem, aby ste tie nemocnice a ústavy, čo patria pod vás, teda pod ministerstvo zdravotníctva, a ktoré disponujú CT prístrojom, tak vás chcem poprosiť o to, aby ste mi doplnili údaje, že teda kedy ho nadobudli, za akú sumu ho nadobudli a aké typové, typ je to. Toto by som vás poprosil. Asi to nebude málo, ale tu už boli interpelácie aj hrubšie. Toto je prvá. Čiže to je moja prvá interpelácia. Druhá interpelácia súvisí s CT prístrojom. My sme sa spolu stretli a som vám hovoril, teraz nadšenci vytvárajú stránku www.ctpristroj.sk a moja interpelácia je v tom, či tie nemocnice, tie ústavy, ktoré patria pod vás a majú CT prístroj, či ste pre potreby tej stránky pripravený sa s nimi dohodnúť, aby oni updatovali to nastavenie, to ich rozhranie, lebo pre zjednodušenie, ak je CT prístroj v Trnave, tak si niekto klikne na Trnavu, zjaví sa mu tam, že CT prístroj, a bude tam, že aktuálna čakacia doba na CT prístroj. My ten, tá konfigurácia stránky je nastavená tak a je to aj najlogickejšie, keby si priamo nejaký pracovník tej nemocnice – bude mať vstup do toho systému –, aby on updatoval, updatoval tú konkrétnu stránku tej ich nemocnice na dennej báze alebo dvojdňovej báze. Je to logické. Očakáva to určitú ústretovosť od vás, hej, či vy dáte to príkazom alebo nejakým dohovorom. Dávam to na zváženie. Robíme to pre pacienta. Robili by sme to pre pacienta. To znamená, na konci celého príbehu by sme mali stránku veľmi jednoduchú www.ctpristroj.sk, kde by ste si rozklikli niekde nemocnicu, zostanem v tej Trnave, rozkliknete si Trnavu, budete tam mať kontakt, bude mať aj históriu toho CT prístroja, koho zaujíma, koho nie, ale čo je najdôležitejšie, budete mať aktuálnu čakaciu dobu na vyšetrenie. A pacient môže zvážiť, lebo dajme tomu zistí, že v Piešťanoch je tiež cétečko a tam sa o týždeň menej čaká. Si myslím, že by sme sa na tom mohli zhodnúť, že by to ľuďom... A od toho sme tu. Tak tá interpelácia je v tom, či budete ústretový v tom, že nejakým spôsobom zabezpečíte. A ja vám dám prehlásenie aj tuná pred ľuďmi, že v prípade, že to bude funkčné, my nemáme problém previesť autorské a vlastnícke práva priamo na vás, na ministerstvo celej tej stránky, ktorá naozaj môže ľuďom pomôcť. Hej, čiže aby nikto nemal pocit, že tu niekto potom tam bude šúpať reklamu na neviem, na Adidas. Vôbec nie. Ide o to, aby sme našli spôsob, ako sa dá ľuďom pomôcť. Tretiu interpeláciu chcem na pána Počiatka. Chcem sa spýtať, aby mi bola poslaná informácia na bratislavský obchvat zjednodušene. Bude to veľké sústo a chystá sa na to veľa ľudí. A interpelácia je v tom a žiadam ho doplniť, lebo už sú, predpokladám, identifikovaní vlastníci pozemkov, od ktorých sa ide vykupovať pod tieto cesty. A aby to nebolo moc administratívne náročné, čiže interpelácia je v tom, že žiadam doplniť zoznam vlastníkov, od ktorých sa budú vykupovať pre bratislavský obchvat pozemky, ktorí vlastnia viac ako tisíc metrov štvorcových aj s dátumom, kedy tie pozemky nadobudli. Ja som si to nevymyslel. Informácie sú také, aké sú, že toto je predmetom veľkého záujmu rôznych skupín, ktorí veľmi skupovali na to, aby mohli veľmi rýchlo predať. Máme právo podľa mňa, dúfam, že to nebude pán minister rozporovať, poznať ľudí, ktorí predajú pod bratislavský obchvat viac ako tisíc metrov štvorcových, a bude určite zaujímavé zistiť, že kedy ich nadobudli. Ja nebudem rozporovať niekoho, kto nadobudol tie pozemky tri generácie dozadu. Ale keď zistíme, že niekto veľa pozemkov nadobudol rok dozadu, a zistíme, že politicky to má súvis s niektorými našimi kolegami, tak to môže byť vcelku zaujímavé. Ale to s rezervou, lebo v tejto krajine už nikoho nič nezaujíma. To je predposledná. A posledná interpelácia na pána Počiatka. Ja by som bol rád, keby mi vysvetlil, možno by to bolo skôr na pána Boreca, ale teda na neho. Nechápem jednej veci. Ako je možné, že dve súkromné firmy zaviažu štát niečo plniť. Lebo existujú informácie, teda bolo zverejnené, že nie je možné zverejniť zmluvu medzi Paywellom a SkyTollom kvôli tomu, teda že ako definovali, že prečo a za akých podmienok treba platiť tú rabiátsku odmenu 6 %. Tak bolo povedané, že to nie je možné zverejniť, nakoľko je to vzťah dvoch súkromných subjektov. Mňa z princípu zaujíma, ako je možné, že sa dve súkromné firmy dohodnú, že zaviažu štát niečo plniť. Možno do budúcna to bude zaujímavé poznať, možno sa to raz bude učiť na školách. Ja by som chcel vedieť, že ako je to v tomto prípade riešené, lebo toto je výsledok. Dve súkromné firmy sa dohodli a zaviazali štát poslať na Cyprus – však náš milovaný Cyprus – niekde na úrovni 130 mil. eur. Dosť peňazí na to, aby sme sa o to aspoň trochu zaujímali. Ďakujem veľmi pekne.